Predkladacia správa
 
Investor Kronospan Ltd., Cyprus požiadal v roku 2005 o poskytnutie investičných stimulov pre dcérsku spoločnosť Kronospan Zvolen, s.r.o.  a dcérsku spoločnosť Kronospan Prešov, s.r.o. . 

Investícia spoločnosti Kronospan Prešov, s.r.o. vo výške 3 980 000 tis. Sk bude realizovaná v okrese Prešov. Miera evidovanej nezamestnanosti v okrese Prešov dosahovala k 31.10.2005 hodnotu 14,4 %. 
Investor v súlade so zákonom č. 565/2001 Z.z. o investičných stimuloch podľa § 35b požiadal o poskytnutie štátnej pomoci výlučne formou úľav na dani z príjmu právnických osôb pre spoločnosť Kronospan Prešov, s.r.o. (príjemca) vo výške 1 460 609 000 Sk. Úľava na dani z príjmov je rozvrhnutá na obdobie 10 rokov. Počet  priamo vytvorených nových pracovných miest  je 190, pričom na jedno priamo vytvorené pracovné miesto investor predpokladá tvorbu ďalších 6 – 8 nepriamych pracovných miest.

Investícia spoločnosti Kronospan Zvolen, s.r.o. vo výške 8 132 000 tis. Sk  bude realizovaná vo Zvolene. Miera evidovanej nezamestnanosti v okrese Zvolen dosahovala k 31.10.2005 hodnotu 11 %.
Investor v súlade so zákonom č. 565/2001 Z.z. o investičných stimuloch podľa § 35c požiadal o poskytnutie štátnej pomoci výlučne formou úľavy na dani z príjmu právnických osôb  pre spoločnosť Kronospan Zvolen, s.r.o. (príjemca).  Najvyššia prípustná výška podľa Mnohosektorového rámca regionálnej pomoci pre veľké investičné projekty predstavuje sumu 2 179 257 tis. Sk. Úľava na dani z príjmov je rozvrhnutá na obdobie 10 rokov. Počet  priamo vytvorených nových pracovných miest  je 360, pričom na jedno priamo vytvorené pracovné miesto investor predpokladá tvorbu ďalších 6 – 8 nepriamych nových pracovných miest. 

Požadovaná výška štátnej pomoci pre obidva projekty je v súlade s Pravidlami pre poskytovanie individuálnej štátnej pomoci veľkým investorom, schválenými uznesením vlády SR č. 855/2005 z 25.10.2005.

Podľa vyjadrenia investora v prípade neposkytnutia štátnej pomoci 3 640 mil. Sk na investície v rozsahu 12 112 mil. Sk tieto budú realizované v Poľsku a doteraz vytvorené pracovné miesta (cca 500)  budú zrušené.

SARIO, š. p. o. vykonala hodnotenie investičného zámeru spoločností Kronospan Zvolen a Kronospan Prešov a odporučila obidva projekty na ďalšie konanie. V porovnaní s inými investičnými projektami však vychádza vyšší priemer štátnej pomoci na jedno novovytvorené pracovné miesto.

Priemerná výška investičných stimulov v SR od roku 2003 predstavuje sumu 1,2 mil. Sk na 1 novovytvorené pracovné miesto (vrátane štátnej pomoci pre autopriemysel, limitovanej výškou 15%). 
Investor požaduje investičné stimuly pre Kronospan Zvolen s.r.o. vo výške 6 mil. Sk a pre Kronospan Prešov, s.r.o.  7,8 mil. Sk na 1 novovytvorené pracovné miesto, výlučne formou úľavy na dani z príjmu právnických osôb. Táto požiadavka vychádza z výšky investície na jedno novovytvorené miesto, kde investor deklaruje pre Kronospan Zvolen výšku 22,6 mil. Sk a pre Kronospan Prešov 20,9 mil. Sk na 1 novovytvorené pracovné miesto, pričom  priemerná výška investície na jedno novovytvorené pracovné miesto v SR od roku 2003 predstavuje sumu 7,25 mil. Sk.

Materiál bol zaslaný na vyjadrenie Ministerstvu financií SR. Stanovisko Ministerstva hospodárstva SR   k vyjadreniu MF SR tvorí prílohu Predkladacej správy materiálu.